वे पहली दफा तब भागे थे, जब उनके चौक (गौने की विदा) कराने में देरी हुई। दरसल यह तो महज़ बहाना था, असल बात थी- कुछ दिन बाहर जाकर मौज-मस्ती करने की इच्छा ! सो इन्होने घर का कुछ जेवर चुराया और औने-पौने दाम पर बेचकर भाग गये। पता नहीं कहॉ गये होंगे? यह सोच कर सब लोग परेशान, चिन्तित थे, और रकम चुराने का अपराध भुलाकर सब-के-सब इन की खोज में लग गये थे। हमारी दादी सुनाती थीं कि बाद में अचानक एक दिन छोटे अपने-आप लौट आये थे, भाईयों ने खुश होकर गले लगा लिया था- सारी गलतियां माफ! इनका हौसला और अधिक बढ़ गया था।